Document ID: 32005D0498

ODLOČBA KOMISIJE
z dne 12. julija 2005
o posebnih pogojih za uvoz ribiških proizvodov iz Alžirije
(notificirano pod dokumentarno številko K(2005) 2533)
(Besedilo velja za EGP)
(2005/498/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/493/EGS z dne 22. julija 1991 o zdravstvenih pogojih za proizvodnjo in dajanje na trg ribiških proizvodov (1) in zlasti člena 11(1) Direktive,
ob upoštevanju naslednjega:
(1)
V imenu Komisije je bil v Alžiriji opravljen inšpekcijski pregled, ki je preveril pogoje, pod katerimi se ribiški proizvodi proizvajajo, skladiščijo in odpošljejo v Skupnost.
(2)
Zahteve v zakonodaji Alžirije glede zdravstvenega inšpekcijskega nadzora in spremljanja ribiških proizvodov se lahko štejejo za enakovredne zahtevam iz Direktive 91/493/EGS.
(3)
Zlasti lahko „Direction des Services Vétérinaires (DSV) - Ministère de l’Agriculture et du Développement Rural“ učinkovito preverja uporabo veljavnih predpisov.
(4)
DSV je predložil uradna zagotovila o skladnosti s standardi za zdravstveni nadzor in spremljanje ribiških proizvodov, kot določa poglavje V Priloge k Direktivi 91/493/EGS, in o izpolnjevanju higienskih zahtev, enakovrednih tistim iz navedene direktive.
(5)
Glede ribiških proizvodov, uvoženih v Skupnost iz Alžirije, je primerno predpisati podrobne določbe v skladu z Direktivo 91/493/EGS.
(6)
Ravno tako je treba sestaviti seznam odobrenih obratov, predelovalnih plovil ali hladilnic in seznam zamrzovalnih plovil, opremljenih v skladu z zahtevami Direktive Sveta 92/48/EGS z dne 16. junija o določitvi minimalnih higienskih pravil, ki se uporabljajo za ribiške proizvode, pridržane na krovu nekaterih plovil v skladu s členom 3(1)(a)(i) Direktive 91/493/EGS (2). Navedene sezname je treba sestaviti na podlagi obvestila, ki ga DSV pošlje Komisiji.
(7)
Primerno je, da se ta odločba začne uporabljati petinštirideset dni po njeni objavi, da se zagotovi potrebno prehodno obdobje.
(8)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
„Direction des Services Vétérinaires (DSV) - Ministère de l’Agriculture et du Développement Rural“ je pristojni organ v Alžiriji za preverjanje in potrjevanje skladnosti ribiških proizvodov z zahtevami Direktive 91/493/EGS.
Člen 2
Ribiški proizvodi, uvoženi v Skupnost iz Alžirije, morajo ustrezati zahtevam iz členov 3, 4 in 5.
Člen 3
1. Vsako pošiljko spremlja oštevilčeno izvirno zdravstveno spričevalo v skladu z obrazcem iz Priloge I in obsega en sam list, pravilno izpolnjen, podpisan in datiran.
2. Zdravstveno spričevalo se sestavi v vsaj enem uradnem jeziku države članice, v kateri se opravljajo pregledi.
3. Zdravstveno spričevalo nosi ime, položaj in podpis predstavnika DSV in njegov uradni žig, ki je drugačne barve od drugih zaznamkov.
Člen 4
Ribiški proizvodi prihajajo iz odobrenih obratov, predelovalnih plovil ali hladilnic ali pa z registriranih zamrzovalnih plovil, naštetih v Prilogi II.
Člen 5
Na vseh pakiranjih sta z neizbrisnimi črkami navedeni beseda „ALŽIRIJA“ in številka odobritve/registrska številka izvornega obrata, predelovalnega plovila, hladilnice ali zamrzovalnega plovila, razen v primeru zamrznjenih ribiških proizvodov v razsutem stanju, namenjenih proizvodnji konzervirane hrane.
Člen 6
Ta odločba se uporablja od 28. avgusta 2005.
Člen 7
Ta odločba je naslovljena na države članice.
V Bruslju, 12. julija 2005

Labels: 3
0
18
6